CELEX: C2004/262/86
Language: da
Date: 2004-10-23 00:00:00
Title: Sag T-313/04: Sag anlagt den 30. juli 2004 af Hewlett-Packard GmbH mod Kommissionen for De Europæiske Fællesskaber

23.10.2004   
            
            
               DA
            
            
               Den Europæiske Unions Tidende
            
            
               C 262/45
            
         Sag anlagt den 30. juli 2004 af Hewlett-Packard GmbH mod Kommissionen for De Europæiske Fællesskaber
   (Sag T-313/04)
   (2004/C 262/86)
   Processprog: tysk
   Ved De Europæiske Fællesskabers Ret i Første Instans er der den 30. juli 2004 anlagt sag mod Kommissionen for De Europæiske Fællesskaber af Hewlett-Packard GmbH, Böblingen (Tyskland) ved Rechtsanwälte Fabienne Boulanger, Marius Mrozek og Michael Tervooren, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Kommissionens beslutning REM 06/02 af 7. april 2004, hvori det fastslås, at godtgørelse af toldskyld i en konkret sag ikke er berettiget, annulleres.
            
         Søgsmålsgrunde og væsentligste argumenter:
   Den 21. december 1995 lod sagsøgeren fra sit toldlager varer (printere og printerpatroner) med oprindelse i Singapore overgå til frit forbrug i Fællesskabet. Ved denne overgang til frit forbrug opstod der en toldskyld for varerne. Ifølge sagsøgeren skete overgangen den 21. december 1995 for at sikre, at den frem til den 31. december 1995 gældende præferencetoldsats ville kunne finde anvendelse. På daværende tidspunkt skulle der ellers med virkning fra den 1. januar 1996 have været anvendt højere toldsatser ved overgangen til frit forbrug. Ved forordning nr. 3009/95 (1) blev der med virkning fra den 1. januar 1996 indført toldfrihed for varer under samme toldtarifnummer som sagsøgerens.
   Den 1. november 1996 ansøgte sagsøgeren de tyske toldmyndigheder om godtgørelse af det opkrævede beløb. Ansøgningen blev ikke imødekommet. Med samtykke fra sagsøgeren forelagde de tyske toldmyndigheder sagen for Kommissionen.
   Sagsøgeren har påberåbt sig toldkodeksens artikel 239 og har gjort gældende, at Kommissionen — på grund af den forsinkede offentliggørelse og undladelsen af at bekendtgøre forordning nr. 3009/1995 rettidigt, hvilken forordning forsætligt er blevet antedateret, og som indeholder en henvisning til Rådets forordning nr. 3093/95 (2) af 22. december 1995, som først blev offentliggjort den 21. februar 1996 — har tilsidesat princippet om, at fællesskabsorganernes handlinger skal være forudsigelige, og dermed retssikkerhedsprincippet.
   Endvidere har sagsøgeren gjort gældende, at der foreligger en tilsidesættelse af artikel 12 i Rådets forordning nr. 2658/87 (3), hvorefter den fuldstændige udgave af den kombinerede nomenklatur for det følgende år skal offentliggøres senest den 31. oktober året før dens anvendelse. Formålet med denne bestemmelse er netop, at de berørte virksomheder skal have pålidelig information om forestående økonomiske konsekvenser, og den udgør dermed grundlaget for, at man som fællesskabsborger kan foretage en holdbar planlægning samt indrette sin adfærd herefter.
   Desuden har sagsøgeren gjort gældende, at Kommissionen i forhold til sagsøgeren har tilsidesat princippet om omhyggelig forvaltning, idet den ikke i rette tid gjorde opmærksom på, at den kombinerede nomenklatur endnu engang stod for at skulle ændres. Endvidere gik Kommissionen, da den traf den anfægtede afgørelse, ud fra omstændigheder, som ikke forelå objektivt set. Derved har Kommissionen overskredet den skønsmargin, der tilkommer den i denne sag, til skade for sagsøgeren. Endelig har sagsøgeren gjort gældende, at virksomheden selv hverken har begået urigtigheder eller åbenlys forsømmelse.
   
      (1)  Kommissionens forordning (EF) nr. 3009/95 af 22.12.1995 om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif (EFT L 319, s. 1).
   
      (2)  Rådets forordning (EF) nr. 3093/95 af 22.12.1995 om fastsættelse af de toldsatser, som Fællesskabet skal anvende som følge af forhandlingerne i henhold til artikel XXIV, stk. 6, i GATT efter Finlands, Sveriges og Østrigs tiltrædelse af Den Europæiske Union (EFT L 334, s. 1).
   
      (3)  Rådets forordning (EØF) nr. 2658/87 af 23.7.1987 om told- og statistiknomenklaturen og den fælles toldtarif (EFT L 256, s. 1).